清溪詞
作者：蘇軾
朝代：宋

paragraphs: 大江南兮九華西，泛秋浦兮亂清溪。
水渺渺兮山無蹊，路重複兮居者迷。
爛青紅兮粲高低，松十里兮稻千畦。
山無人兮雲朝躋，靄濛濛兮渰凄凄。
嘯林谷兮號水泥，走鼪鼯兮下鳧鷖。
忽孤壘兮隠重堤，杳冥茫兮聞犬雞。
鬰萬瓦兮鳥翼齊，浮軒楹兮飛棋枅。
雁南歸兮寒蜩嘶，弄秋水兮挹玻璃。
朝市合兮雜髦齯，挾簞瓢兮佩鋤犁。
鳥獸散兮相扶携，隠驚雷兮騖長霓。
望翠微兮古招提，掛木杪兮翔雲梯。
若有人兮悵幽棲，石爲門兮雲爲閨。
塊虛堂兮法喜妻，呼猿狙兮子鹿麛。
我欲往兮奉杖藜，獨長嘯兮謝阮嵇。